
 मुनिया
जानती थी कि एक पंख वाले उस
विशालकाय
 

 गजपक्षी
ने घोड़े को नहीं निगला है।
हाँ,
वह
इतना बड़ा तो था कि एक घोड़े को
निगल जाता,
लेकिन
इसका मतलब यह भी नहीं कि उसने
उसे निगल ही लिया था!
नटखट
झील के पास वाले उस जंगल से
ग़ायब हुआ था जहाँ वह गजपक्षी
रहता था। अधनिया गाँव में दो
घोड़ों -
नटखट
और सरपट द्वारा खींचे जाने
वाली केवल एक ही घोड़ागाड़ी थी। जंगल के अंदर बसे इस छोटे से गाँव में पीढ़ियों से लोगों को इस विशालकाय एक-पंख गजपक्षी के बारे में मालूम था। चूँकि वह किसी के भी मामले में अपनी टाँग नहीं अड़ाता था, इसलिए गाँव का कोई भी बंदा उसे छेड़ता न था।




 अपनी प्रजाति का वह आखिरी
जीव था और सैकड़ों वर्षों से
यह प्रजाति विलुप्त मान ली
गयी थी। लोग नहीं जानते थे कि
उस प्रजाति का जीवित अवशेष,
जो
एक को छोड़ अपने बाकी सारे पंख
गँवा चुका था,
अब
भी अधनिया के जंगलों में विचरता
था। गजपक्षी और गाँव वाले एक
दूसरे से एक सुरक्षित दूरी
बनाये रखते थे। पर मुनिया
नहीं। हालाँकि चलते समय वह
लँगड़ाती थी,
लेकिन
थी बड़ी हिम्मत वाली। अक्सर
वह जंगल में घुस जाती और एक
पंख वाले उस विशालकाय गजपक्षी
को देखने के लिए झील पर जाया
करती थी।




 दिन
के समय वह गजपक्षी झील के पास
आया करता या तो धूप तापने या
फिर झील में पानी छपछपाते हुए
अकेला खुद से ही खेलने। कभी-कभी
वह पानी में आधा-डूब
बैठा रहता और बाकी समय उसका
कोई सुराग़ ही न मिलता। तब शायद
वह घने जंगल के किसी बीहड़ कोने
में बैठा आराम कर रहा होता।
विशालकाय एक-पंख
गजपक्षी एक पेड़ जितना ऊँचा
था। उसकी एक लम्बी और मज़बूत
गर्दन थी,
पंजों
वाली हाथी समान लम्बी टाँगें
थीं और भाले जैसा एक भारी-भरकम
भाल था। उसके लम्बे-लम्बे
पंजे और नाखून डरावने लगते
थे।




 पर मुनिया जल्द ही यह जान गयी कि वह शर्मीला और घासफूस खाने वाला एक शान्त पक्षी है। वह बस झील के किनारे लगे पौधे और पत्तियाँ चबाता रहता।  मुनिया
को महसूस हुआ कि उसमें और उस
गजपक्षी में कुछ समानता है।
सही तो है,
विशालकाय
एक-पंख
गजपक्षी उड़ नहीं सकता था और
मुनिया दौड़ नहीं सकती थी!
गाँव
के बाकी सारे बच्चे उसके लँगड़ाने
का मज़ाक उड़ाते और अपने खेलों
में उसे शामिल न करते। इसलिए
उसे अकेले रहना ही अच्छा लगता।




 मुनिया
को यह अहसास हमेशा सताता रहता
कि गजपक्षी को पता है कि मुनिया
कहीं आसपास है,
क्योंकि
वह अक्सर उस पेड़ की दिशा में
देखता जिसके पीछे वह छुपी
होती। हर सुबह मुनिया गाँव
के कुएँ से तीन मटके पानी भर
लाती और लकड़ियाँ ले आती ताकि
उसकी अम्मा चूल्हा फूँक


सकें।
इसके बाद वह हँसते-खेलते
अपनी 

झोंपड़ी
से बाहर चली जाती।
अम्मा समझतीं कि वह गाँव के
बच्चों के साथ खेलने जा रही
है। उन्हें यह पता न था कि
मुनिया जंगल में उस झील पर
जाती है जहाँ वह विशालकाय
एक-पंख
गजपक्षी रहता था।




 एक
दिन,
मुनिया
ने बाहर खुले में आने की हिम्मत
बटोरी। अपना सिर घुमाये बिना
उस विशालकाय ने पहले तो अपनी
आँखें घुमाकर मुनिया को देखा
और फिर उन्हे बंद कर उसने मुनिया
के आगे बढ़ने की कोई परवाह नहीं
की। उसके सिर पर भनभनातीं
मक्खियों से ज़्यादा ध्यान न
खींच पाने के चलते मुनिया धम्म
से अपने पैर पटक उसकी ओर बढ़ी।
अचानक उस विशालकाय ने अपना
एक पंजा उठाया। मुनिया चीखी
और झील के उथले पानी में सिर
के बल गिर पड़ी। पानी में भीगी-भीगी
जब वह झील से बाहर आयी तो क्या
देखती है कि गजपक्षी का समूचा
बदन हिलडुल रहा है। वह समझ गयी
कि वह हँस रहा था!




 “तुम्हें
इसमें हँसी-ठठ्ठा
नज़र आता है?”
उसने
अपने दाँत पीसे और मुड़ कर चली
गयी।



 




 इससे
पहले कि वह खुला मैदान पार कर
पाती,
कोई
गोलाकार चीज़ उसके पाँवों से
आ टकरायी। उसे देखने के लिए
वह रुकी। किसी पेड़ का वह एक
खोखला गोलाकार फल था। विशाल
गजपक्षी खेलना चाहता था!
फलनुमा
गेंद पकड़ने के लिए उसने अपना
एक पंजा ऊपर किया।



 




 झिझकते-झिझकते
उसने वह गेंद उसकी ओर फेंकी।
आड़े-तिरछे
ढुलक कर उसने गेंद को अपनी
चोंच में पकड़ लिया।







 इस
प्रकार मुनिया की दोस्ती
गजपक्षी से हो गई। अन्ततः जब
उसे एक दोस्त मिला भी तो नटखट घोड़ा ग़ायब हो गया!
 




 




 और हर कोई उस विशालकाय एक-पंख गजपक्षी पर शक करने लगा। नटखट को सर्वत्र ढूँढ चुकने के बाद, मुनिया समेत गाँव के सभी छोटे-बड़े पुराने बरगद की छाँव तले गाँव की चौपाल पर इकट्ठा हुए।
 








 अधनिया
एक छोटा,
अलग-थलग
गाँव
था जिसमें हर कोई हर किसी को
जानता था।
गाँव में तो कोई चोर हो नहीं
सकता था।
 

 दूधवाले
ने कसम खाकर कहा था कि उसने
नटखट को झील की ओर चौकड़ी भरकर
जाते हुए देखा है। लेकिन वह
इस बात का खुलासा न कर पाया कि
आखिर नटखट बाड़े से कैसे छूट
कर निकल भागा था। दिन में बारिश
होने के चलते नटखट के खुरों
के सारे निशान भी मिट चले थे और उन्हें देख पाना मुमकिन न था।



 

 “नटखट का कहीं कोई नामोनिशान नहीं। हो सकता है
 

 बाड़े का दरवाज़ा ठीक से बंद न किया गया हो और
 

 वह भाग निकला हो।
 








 तो ... फिर जंगल ही में किसी ने उसे खा लिया होगा,” गाँव के मुखिया को सम्बोधित करते हुए एक हट्टा-कट्टा नौजवान बोला।
 




 “उस विशालकाय एक-पंख गजपक्षी के अलावा और कौन हो सकता है भला? उसे तो ख़त्म कर देना चाहिए!” दूधवाले ने कहा, “बरसों से यूँ चुपचाप पड़े-पड़े वह दुष्ट अपनी योजनाएँ बनाता रहा है!”
 




 




 सब लोगों ने सहमति में हुंकारा। मुनिया यह सारी कार्यवाही चुपचाप देखे जा रही थी। वह बोलना चाहती थी, लेकिन जिसकी अनुमति नहीं थी उसकी सज़ा क्या होगी? और अगर वह बोलती भी तो कौन उसकी बात पर यकीन करता?







 “सही
है,
इधर
बरसों की आराम की ज़िन्दगी ने
उसे ख़तरनाक बना दिया है,”
मुनिया
के पिताजी ज़ोर देकर बोले।
 “आज
एक घोड़ा गया है,
कल
को हमारे बच्चों की बारी हो
सकती है...”



 




 इस पर मुखिया गाँव वालों की गुस्सैल आवाज़ों से भी ऊँची आवाज़ में बोला, “भाइयों, यह बात सही है कि हमारा सामना एक राक्षस से है, लेकिन हमारे पास संख्या की शक्ति है। इसलिए आइये इकट्ठे हो अपनी हिम्मत बाँध उसे ख़त्म करें!” बदले में एक सहमति भरी हुंकार गूँज उठी।
 





 “लेकिन
उस विशालकाय एक-पंख
गजपक्षी ने घोड़ा नहीं खाया,”
मुनिया
ने लँगड़ाते हुए आगे बढ़कर बहुत
धीमे स्वर में कहा। “जिस वक्त
घोड़ा ग़ायब हुआ,
उस
वक्त मैं उसके साथ वहीं पर
थी!” समूची सभा में एक गहरा सन्नाटा सा छा गया।
 




 “तुम्हारी इस बात का क्या मतलब है?” मुखिया गरजकर बोला।



 “यही कि वह राक्षस मेरा दोस्त है, यह काम उसका नहीं है!”
 

 “इस लड़की का तो दिमाग़ फिर गया है!” पीछे से कोई आदमी चिल्लाया। बाकी सारे बच्चों ने मुँह बिचका दिये।
 

 “वह तो सिर्फ पत्तियाँ खाता है! तो फिर वह घोड़ा कैसे खा सकता है?” अपनी जगह से हिले-डुले बिना ही मुनिया चिल्लाकर बोली।
 





 “अपनी चुटिया तो बना नहीं सकती और चली हो हमें सलाह देने?” मुनिया के बाबूजी आँखें तरेरते हुए उसकी तरफ़ बढ़े। “जाओ, जाकर अपने दोस्तों के साथ खेलो!”
 




 “एक वही राक्षस तो बस मेरा दोस्त है।”
 

 उसके पिताजी ने उसकी तरफ़ गुस्से से देखा। लेकिन वह रोयी नहीं और वहीं पर गाँव वालों के सामने खड़ी रही।
 

 “अरे लड़की को छोड़ो, हम लोग उस राक्षस को सवेरे-सवेरे धर लेंगे,” एक हट्टा-कट्टा आदमी बोला।
 

 “तो फिर कल सुबह की बात पक्की,” मुखिया ने कहा और सभा विसर्जित हो गयी।
 





 मुनिया
के पास सिर्फ एक रात थी। सवाल
ये था कि वह उसकी बेगुनाही भला
कैसे साबित करे? “सोचो मुनिया, सोचो!” फुसफुसाकर उसने खुद से कहा। “दूधवाले ने नटखट को झील की ओर जाने वाली सड़क पर तेज़ी से भागते हुए देखा था...लेकिन झील तक पहुँचने से पहले वह सड़क एक मोड़ लेती है और चन्देसरा की ओर जाती है। क्या पता नटखट अगर वहीं गया हो तो?”




 चन्देसरा कुछ ही दूर एक गाँव था। मुनिया इस सम्भावना को लेकर आशान्वित थी, लेकिन यह बात वह अपने पिताजी को नहीं कह सकती थी। उसके माँ-बाप उससे बहुत नाराज़ थे और रात को सोने के पहले भी वे उससे कुछ नहीं बोले थे। उनके सोते ही वह अपने बिस्तर से बाहर निकली, और दरवाज़े पर लटकी लालटेन लेकर वह घर के बाहर हो ली। गाँव पार करने के बाद वह चन्देसरा जाने वाले जंगल के रास्ते पर चल दी।




 व्हूऊऊऊ...जंगल की फ़िज़ा में उल्लू की आवाज़ गूँज रही थी। दूर से एक सियार के गुर्राने की आवाज़ आयी। यूँ लगता था जैसे पेड़ों की छायाएँ अपनी काली-काली 

उँगलियाँ लहरा रही हों।



 




 मुनिया
एक पल को तो ठिठकी पर अगले ही
पल उसे जंगल में आराम से सोते
उस महाकाय का ख़याल आया। वह अगर
नहीं गयी तो वह शायद अगली रात
भी न देख पाये। एक गहरी साँस
लेकर उस आधी रात को ही जंगल से
होकर चन्देसरा जाने वाले
रास्ते पर लँगड़ाते-लँगड़ाते
चल पड़ी।




 अगली
सुबह सारे गाँव वाले लाठियाँ,
भाले,
नुकीले
पत्थर,
और
बड़े-बड़े
चाकू लेकर जंगल झील पर इकट्ठे
हुए। विशालकाय एक-पंख
गजपक्षी उस वक्त झील के समीप
आराम फ़रमा रहा था जब गाँव वालों
की भीड़ उसकी ओर बढ़ी। पक्षी की
पंखहीन पीठ धूप में चमक रही
थी। वह धीरे से उठा और अपनी
तरफ़ आती भीड़ को ताकने लगा।
उसके विराट आकार को देख गाँव
वाले थोड़ी दूर पर आकर रुक गये
और आगे बढ़ने को लेकर दुविधा
में पड़ गये। पल भर की ठिठक के बाद मुखिया चिल्लाया, “तैयार हो जाओ!” भीड़ गरजी, अपने-अपने हथियारों पर उनके हाथों की पकड़ और मज़बूत हुई और वे तैयार हो चले उस भीमकाय को रौंदने के लिए।




 “ठहरो!” सारे शोर-शराबे को चीर कर मुनिया की पतली सी आवाज़ आयी। भीड़ और उस महाकाय के बीच से लँगड़ाती हुई वह आगे बढ़ी।
 

 “मुनिया! तुरन्त वापस आ जाओ!” मुनिया के बाबूजी का आदेश था।
 

 “उसे पकड़ो तो!” मुनिया के बाबूजी और एक ग्रामीण उसकी ओर दौड़ पड़े। महाकाय को दो कदम आगे बढ़ता देख वे लोग रुक गये।
 

 “कोई बात नहीं...अगर तुम लोग यही चाहते हो तो हम लोग तुम दोनों से इकट्ठे ही निपटेंगे!” अपने हाथ में भाला उठाये वह हट्टा-कट्टा आदमी चीखा।
 





 “क्या
हो रहा है?”
भीड़
में पीछे से कोई चिल्लाया।



 लम्बी
दाढ़ी और हल्के कूबड़ वाला एक
आदमी अपने हाथ में नटखट की
लगाम थामे नज़र आया। “क्या हो
रहा है?”
उसने
अपना सवाल दोहराया।



 मुखिया
ने हैरत भरी नज़र से पूछा,
“सारथी,
तुम
यहाँ क्या कर रहे हो?
और
यह नटखट तुम्हारे साथ क्यों
है?”



 





 “जैसा
कि आप जानते हैं,
कुछ
साल पहले मैंने नटखट को बेच
दिया था। कल मैं नटखट के भाइयों
-
बाँका
और बलवान के द्वारा खींची जाने
वाली बग्घी में सवार आपके गाँव
से गुज़र रहा था। मुझे नहीं
मालूम कि किस तरह से नटखट अपने
आपको छुड़ा हमारे पीछे-पीछे
भागकर चन्देसरा चला आया। मैं
उसे पहचान न सका और यह समझ न
पाया कि इसका करूँ तो करूँ
क्या। फिर आज सुबह मैंने इस
नन्ही-सी
बच्ची को एक 

झोंपड़ी
से दूसरी


झोंपड़ी
जाते और एक गुमशुदा घोड़े
के बारे में पूछते हुए देखा।
लेकिन या इलाही ये माजरा क्या
है?”
तीसरी
बार उसने अपना वही सवाल किया।




 लेकिन
गाँव वाले सारथी को क्या जवाब
देते?
उनके
सिर शर्म से झुके हुए थे। मुनिया
के पिताजी अपनी बेटी के पास
गये,
और
उसे अपनी गोद में उठाकर उसे
वापस गाँव ले आये। बस फिर क्या
था,
उस
दिन के बाद से कोई भी बच्चा
मुनिया के लँगड़ाने पर नहीं
हँसा। वे सब अब उसके दोस्त
होना चाहते थे। लेकिन केवल
भीमकाय ही मुनिया का अकेला
सच्चा मित्र बना रहा। मुनिया
की कहानी तमाम गाँवों में
फैली,
और
दूरदराज़ के ग्रामीण फुसफुसाकर
एक-दूसरे
से कहते,
“देखा,
मुनिया
जानती थी कि उस विशालकाय एक-पंख
गजपक्षी ने घोड़े को नहीं डकारा!”




 
  यह
कहानी एक वास्तविक गजपक्षी
से प्रेरित है। इस विशाल पक्षी, एलिफेंट बर्ड, को वैज्ञानिकों ने एपियोरनिस मेक्सिमस का नाम दिया। यह दुनिया का सबसे बड़ा पक्षी था और मेडागास्कर के द्वीपों में पाया जाता था। वनों के नष्ट होने और आबादी बढ़ने से ये विशाल पक्षी 1700 ई. के आस-पास लुप्त हो गए।

 विशालकाय एक-पंख गजपक्षी
 (Hindi)



 मुनिया को विश्‍वास था कि उस विशाल एक-पंख गजपक्षी ने घोड़े को नहीं निगला होगा। वैसे आकार में गजपक्षी इतना बड़ा था कि घोड़े को निगलना उसके लिए कोई बड़ी बात नहीं थी! पर वह घोड़ा ग़ायब कहाँ हो गया? एक जादुई पक्षी और एक बहादुर लड़की की प्यारी सी कहानी।



 यह पठन स्तर ३ की किताब है, उन बच्चों के लिए जो खुद पढ़ने को तैयार हैं।



Pratham Books goes digital to weave a whole new chapter in the realm of multilingual children's stories. Knitting together children, authors, illustrators and publishers. Folding in teachers, and translators. To create a rich fabric of openly licensed multilingual stories for the children of India ­­ and the world. Our unique online platform, StoryWeaver, is a playground where children, parents, teachers and librarians can get creative. Come, start weaving today, and help us get a book in every child's hand!

